text: Ung kvinde forfulgt af mand, der ville have sex
  12 maj 2018 kl. 21.09
  Politiet efterlyser lørdag aften en cirka 40-årig mand efter anmeldelse fra 17-årig kvinde.
  Den 17-årige kvinde blev anråbt af en mand på Enggårdsvej i Esbjerg, da hun var på cykel på vej hjem fra en bytur lørdag morgen kl. 05.50.
  Manden spurgte ifølge politiet først om vej, men begyndte så at spørge ind til seksuelle ydelser på en meget krævende og insisterende måde.
  Vagtchef Erik Lindholdt, Syd- og Sønderjyllands Politi.: "Det har tydeligvis været en særdeles ubehagelig oplevelse for den unge kvinde"
  - Det har tydeligvis været en særdeles ubehagelig oplevelse for den unge kvinde, siger vagtchef Erik Lindholdt, Syd- og Sønderjyllands Politi til TV SYD.
  Efter et stykke tid fortæller manden, at han har en bil holdende, og tilbyder den 17-årige kvinde et lift.
  - Hun sagde ja, og fulgte med manden over mod hans bil, men undervejs så hun sit snit til at komme på cyklen og cykle væk, fortæller Erik Lindholdt.
  Politiet efterlyser en cirka 40-årig mand, der beskrives som kraftig af bygning, med blå øjne og kort, trimmet fuldskæg. Manden var iført en grå joggingtrøje med lynlås foran og grå joggingshorts. Bilen beskrives som en høj, grå stationcar. Den så pæn og ren ud.
  Politiet efterlyser eventuelle vidner, og vil gerne høre fra andre kvinder, der måtte have oplevet noget lignende.
  Beskrives som: 40-årig dansk mand, kraftig af bygning med blå øjne, mørkblond, kort hår og trimmet fuldskæg. Iført grå joggingtrøje og grå joggingshorts. Har du oplysninger, hører vi gerne fra dig på 114. #politidk https://t.co/hu4Vevt1AL
  
  